ປະທານປະເທດແຫ່ງ ສສ ຫວຽດນາມ ເຈິ່ນດ້າຍກວາງ (ພາບ: TTXVN)
ວກ.ອອນໄລ - ກຳລັງແຮງຂອງພັກ ແມ່ນຢູ່ທີ່ສາຍພົວພັນສະໜິດແໜ້ນ ລະຫວ່າງພັກ ແລະ ປະຊາຊົນ. ດັ່ງນັ້ນ, ທຸກແຜນນະໂຍບາຍ ແນວທາງຂອງພັກ, ນະໂຍບາຍ ກົດໝາຍຂອງລັດ ຕ້ອງສອດຄ່ອງກັບແນວຄິດຈິດໃຈຂອງປະຊາຊົນ, ເລີ່ມຈາກຜົນປະໂຫຍດ ແລະ ຄວາມປາຖະໜາຂອງປະຊາຊົນ, ຕ້ອງເຮັດໃຫ້ປະຊາຊົນເຂົ້າໃຈ ຊາບຊືມ, ກາຍເປັນເຈດຈຳນົງ ແລະ ການກະທຳຂອງທົ່ວປວງຊົນ ແລະ ເຂົ້າສູ່ຊີວິດການເປັນຢູ່. ພາລະໜ້າທີ່ຂອງພັກ ແລະ ຂອງລະບົບການເມືອງທັງໝົດ ແມ່ນຕ້ອງປ່ຽນແປງໃໝ່ແບບວິທີການນຳພາ, ຍົກສູງລະດັບສະຕິປັນຍາ ກຳລັງແຮງສູ້ຮົບຢ່າງບໍ່ຢຸດຢັ້ງ ເພື່ອເຕົ້າໂຮມປະຊາຊົນທຸກຊັ້ນວັນນະ ເຂົ້າໃນກ້ອນມະຫາສາມັກຄີປວງຊົນທັງຊາດ, ສ້າງເປັນກຳລັງແຮງທີ່ໝັ້ນຄົງ ໃນພາລະກິດກໍ່ສ້າງ ແລະ ປົກປັກຮັກສາປະເທດຊາດຫວຽດນາມ ສັງຄົມນິຍົມ.
ຜ່ານຫຼາຍພັນປີແຫ່ງການສ້າງຕັ້ງປະເທດ ແລະ ປົກປັກຮັກສາປະເທດ, ຄວາມມະຫາສາມັກຄີປວງຊົນທັງຊາດໄດ້ກາຍເປັນມໍລະດົກອັນລ້ຳຄ່າ, ມູນເຊື້ອອັນປະເສີດເລີດລ້ຳທີ່ສຸດ ຂອງຊາດເຮົາ. ນ້ຳໃຈຮັກຊາດ, ນ້ຳໃຈສາມັກຄີ, ນັບຖືມະນຸດສະທຳ, ຄວາມຮັກແພງອຸປະຖຳຄ້ຳຊູເຊິ່ງກັນແລະກັນ ໄດ້ຊືມເລິກເຂົ້າໃນແນວຄິດ ຈິດໃຈ ຈິດວິນຍານຂອງຊາວຫວຽດນາມ, ກາຍເປັນຄະຕິທຳແຫ່ງຊີຊິດ, ເປັນທາດເຊື່ອມຕິດຜູກພັນບັນດາສະມາຊິກໃນວົງຄະນາຍາດແຫ່ງຊາດຫວຽດນາມ. ປະຫວັດສາດໄດ້ພິສູດມູນເຊື້ອມະຫາສາມັກຄີປວງຊົນທັງຊາດຢູ່ປະເທດຫວຽດນາມ ໃນບໍ່ວ່າສະພາບການໃດ ກໍລ້ວນແຕ່ໂຮມເປັນກຳລັງແຮງທີ່ຊະນະເລີດ, ພາໃຫ້ຊາດຫວຽດນາມຜ່ານຜ່າຄວາມຫຍຸ້ງຍາກ ສິ່ງທ້າທາຍທຸກຢ່າງ, ກ້າວແຕ່ໄຊຊະນະນີ້ໄປສູ່ໄຊຊະນະອື່ນ, ສ້າງຜົນສຳເລັດອັນສະຫງ່າລາສີ.
ນັບແຕ່ເມື່ອທີ່ຫາກໍ່ໄດ້ສ້າງຕັ້ງຂຶ້ນ ແລະ ໃນຂະບວນວິວັດແຫ່ງການນຳພາການປະຕິວັດ, ພັກກອມມູນິດຫວຽດນາມ ຍາມໃດກໍ່ກຳນົດແຈ້ງວ່າ ມະຫາສາມັກຄີປວງຊົນທັງຊາດ ແມ່ນແນວທາງຍຸດທະສາດ, ແມ່ນແຫຼ່ງກຳລັງແຮງ ກຳລັງໜູນຕົ້ນຕໍ ແລະ ເປັນປັດໄຈທີ່ມີຄວາມໝາຍຕັດສິນ ຕໍ່ໄຊຊະນະຂອງການປະຕິວັດຫວຽດນາມ. ເສີມຂະຫຍາຍກຳລັງແຮງຂອງຄວາມມະຫາສາມັກຄີປວງຊົນທັງຊາດ ໄດ້ກາຍເປັນໜຶ່ງໃນບັນດາບົດຮຽນໃຫຍ່, ເປັນແບບວິທີ ແລະ ກໍ່ເປັນເງື່ອນໄຂທີ່ຮັບປະກັນຄວາມສຳເລັດ ຂອງພາລະກິດການຕໍ່ສູ້ປົດປ່ອຍຊາດ, ກໍ່ສ້າງ ປົກປັກຮັກສາ ແລະ ພັດທະນາປະເທດ ໃນແຕ່ລະໄລຍະການປະຕິວັດ. ຈາດພຶດຕິກຳແຫ່ງການຕໍ່ສູ້ປະຕິວັດທີ່ອຸດົມສົມບູນ, ປະທານໂຮ່ຈີມິນໄດ້ສັງລວມເປັນແນວຄິດມະຫາສາມັກຄີປວງຊົນທັງຊາດ ແລະເນັ້ນ: “ສາມັກຄີ, ສາມັກຄີ, ມະຫາສາມັກຄີ. ຜົນສຳເລັດ, ຜົນສຳເລັດ, ຜົນສຳເລັດທີ່ຍິ່ງໃຫຍ່". ເອກະສານກອງປະຊຸມໃຫຍ່ຄັ້ງທີ XII ຂອງພັກກໍ່ຊີ້ແຈ້ງ: “ເສີມຂະຫຍາຍທຸກແຫຼ່ງພະລັງ, ທຸກຄວາມສາມາດປະດິດສ້າງ ຂອງປະຊາຊົນຢ່າງແຂງແຮງ ເພື່ອກໍ່ສ້າງແລະປົກປັກຮັກສາປະເທດຊາດ; ຖືເອົາເປົ້າໝາຍກໍ່ສ້າງປະເທດຫວຽດນາມທີ່ມີສັນຕິພາບ ເອກະລາດ ເອກະພາບ ຜືນແຜ່ນດິນອັນຄົນຖ້ວນ, “ປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະໄຕ ຍຸຕິທຳ ສີວິໄລ” ເປັນຈຸດທີ່ຄ້າຍຄືກັນ; ນັບຖືບັນດາຈຸດແຕກຕ່ງກັນທີ່ບໍ່ຝືນກັບຜົນປະໂຫຍດຂອງຊົນຊາດ - ປະເທດຊາດ; ເຊີດຊູຈິດໃຈຊາດ, ມູນເຊື້ອຮັກຊາດ, ນ້ຳໃຈມະນຸດສະທຳ, ຄວາມອະນຸໂລມຜ່ອນຜັນ ເພື່ອເຕົ້າໂຮມ ສາມັກຄີຊາວຫວຽດນາມທຸກຄົນທີ່ຢູ່ໃນ ແລະ ຕ່າງປະເທດ, ເພີ່ມທະວີຄວາມພົວພັນສະໜິດແໜ້ນລະຫວ່າງປະຊາຊົນກັດພັກ ລັດ, ສ້າງກຳລັງຊີວິດໃໝ່ຂອງກ້ອນກຳລັງມະຫາສາມັກຄີປວງຊົນທັງຊາດ” (1).
ຫຼັງຈາກການປະຕິວັດເດືອນສິງຫາປີ 1945 ມາຮອດປະຈຸບັນ, ພັກ-ລັດຫວຽດນາມໄດ້ປະກາດໃຊ້ແຜນນະໂຍບາຍ, ນະໂຍບາຍ, ກົດໝາຍຫຼາຍສະບັບ ກ່ຽວກັບຊົນຊາດ, ສາສະໜາ, ຊາວໜຸ່ມ, ແມ່ຍິງ, ກຳມະກອນ, ຊາວນາ, ປັນຍາຊົນ, ສິນລະປິນ, ຊາວຫວຽດນາມຢູ່ຕ່າງປະເທດ... ແນໃສ່ປຸກລຸກ ແລະ ເສີມຂະຫຍາຍກຳລັງແຮງແຫ່ງມະຫາສາມັກຄີປວງຊົນທັງຊາດ ໃນພາລະກິດສ້າງສາ, ປົກປັກຮັກສາ ແລະ ພັດທະນາປະເທດ. ຄວາມຮັບຮູ້ ແລະ ຄວາມຮັບຜິດຊອບຂອງຄະນະພັກ, ອຳນາດການປົກຄອງຂັ້ນຕ່າງໆ ກ່ຽວກັບການເສີມຂະຫຍາຍກຳລັງແຮງແຫ່ງມະຫາສາມັກຄີປວງຊົນທັງຊາດ ໃນການປະຕິບັດໜ້າທີ່ພັດທະນາເສດຖະກິດ - ສັງຄົມ, ຮັບປະກັນການປ້ອງກັນປະເທດ, ຮັກສາຄວາມສະຫງົບ ຂອງສຳນັກງານອົງການ, ກົມກອງ, ທ້ອງຖິ່ນ ນັບມື້ນັບໄດ້ຮັບຄວາມເອົາໃຈໃສ່ ແລະ ມີການຫັນປ່ຽນທີ່ກ້າວໜ້າຫຼາຍຢ່າງ. ບັນດາຂັ້ນ, ຂະແໜງການໄດ້ ຫັນລົງສູ່ຮາກຖານຢ່າງແຂງແຮງ, ຕິດແໜ້ນກັບພື້ນທີ່ ກັບປະຊາຊົນ, ເພີ່ມທະວີການສົນທະນາປຶກສາກັບປະຊາຊົນ, ຊອກຮູ້ຄວາມຄິດຈິດໃຈ, ເກັບກຳຄວາມປາຖະໜາ ແລະ ຂໍ້ສະເໜີ, ສະເໜີແນະ ຂອງປະຊາຊົນຢ່າງທັນການ ເພື່ອເປັນທີ່ປຶກສາໃຫ້ພັກ-ລັດ ໃນການວາງກຳນົດແຜນນະໂຍບາຍ ນະໂຍບາຍທີ່ເໝາະສົມ ແນໃສ່ແກ້ໄຂບັນດາບັນຫາທີ່ພົວພັນໂດຍກົງກັບຊີວິດຄວາມເປັນຢູ່ຂອງປະຊາຊົນ. ການຜັນຂະຫຍາຍນະໂຍບາຍ ໂຄງການ ເປົ້າໝາຍຫຼາຍຢ່າງ ໄດ້ເຮັດໃຫ້ໂຄງສ້າງພື້ນຖານເສດຖະກິດ - ສັງຄົມ ແລະ ຊີວິດຄວາມເປັນຢູ່ ຂອງປະຊາຊົນຢູ່ເຂດຊົນເຜົ່າສ່ວນນ້ອຍມີການປົວແປງໃຫ້ດີຂຶ້ນຢ່າງຈະແຈ້ງ; ວັນທະນະທຳອັນເປັນມູນເຊື້ອຂອງຊົນຊາດຊົນເຜົ່າໄດ້ຮັບຄວາມນັບຖື, ຮັກສາ ແລະ ເສີມຂະຫຍາຍ. ວຽກງານຂົນຂວາຍຊຸມຊົນທີ່ຖືສາສະໜາ, ສາສະນິກະຊົນ, ຜູ້ນຳທາງສາສະໜາ ໃຫ້ສະໜັບສະໜູນ ເຂົ້າຮ່ວມການຂົນຂວາຍ, ຮ່ວມຂະບວນການແຂ່ງຂັນຮັກຊາດ, ກໍ່ສ້າງກ້ອນກຳລັງມະຫາສາມັກຄີປວງຊົນທັງຊາດ ໃຫ້ບັນລຸໝາກຜົນຕົວຈິງ.
ດ້ວຍທິດນຳ “ປະຊາຊົນຮູ້, ປະຊາຊົນປຶກສາຫາລື, ປະຊາຊົນເຮັດ, ປະຊາຊົນກວດກາ”, ສິດເປັນເຈົ້າຂອງປະຊາຊົນ ໃນການຄຸ້ມຄອງລັດ, ຄຸ້ມຄອງເສດຖະກິດ - ສັງຄົມ ໄດ້ຮັບການປັບປຸງແຕ່ລະກ້າວ; ປະຊາທິປະໄຕແບບຕົວແທນ, ປະຊາທິປະໄຕໂດຍກົງຢູ່ຮາກຖານ ໄດ້ຮັບການເປີດກວ້າງ, ປະກອບສ່ວນປຸກລະດົມກຳລັງໃຈຂອງປະຊາຊົນ ໃຫ້ຍູ້ແຮງການອອກແຮງງານເພີ່ມພູນຜະລິດຜົນ, ຕັ້ງໜ້າເຂົ້າຮ່ວມໃນການປະຕິບັດບັນດາໜ້າທີ່ພັດທະນາເສດຖະກິດ ວັດທະນະທຳ ສັງຄົມ, ຫລຸດຜ່ອນຄວາມທຸກຍາກ, ປະຕິບັດນະໂຍບາຍແນວຫຼັງ ເບິ່ງແຍງດູແລນັກຮົບເສຍອົງຄະ, ນັກຮົບເຈັບປ່ວຍ, ຄອບຄົວນັກຮົບທີ່ໄດ້ເສຍສະລະຊີວິດເພື່ອຊາດ, ຜູ້ທີ່ມີຄຸນງາມຄວາມດີຕໍ່ການປະຕິວັດ; ກໍ່ສ້າງພື້ນຖານການປ້ອງກັນຊາດທົ່ວປວງຊົນ, ທ່າສະໜາມປ້ອງກັນຊາດທົ່ວປວງຊົນ, ຕິດກັບພື້ນຖານການປ້ອງກັນຄວາມສະຫງົບປະຊາຊົນ, ທ່າສະໜາມການປ້ອງກັນຄວາມສະຫງົບປະຊາຊົນທີ່ໝັ້ນຄົງ, ປັບປຸງແລະເພີ່ມທະວີ “ທ່າສະໜາມຮົບໃນໃຈປະຊາຊົນ”, ປະກອບສ່ວນກໍ່ສ້າງກ້ອນກຳລັງມະຫາສາມັກຄີປວງຊົນທັງຊາດ.
ການເຕົ້າໂຮມປະຊາຊົນທຸກຊັ້ນວັນນະໃນປະເທດ ແລະ ຊາວຫວຽດນາມຢູ່ຕ່າງປະເທດພາຍໃຕ້ບັນດາຮູບການທີ່ຫຼາກຫຼາຍ ກໍ່ມີບາດກ້າວຂະຫຍາຍຕົວໃໝ່. ແນວໂຮມປະເທດຊາດຫວຽດນາມ ແລະ ບັນດາອົງຄະນະມະຫາຊົນ ໄດ້ຮັບການເປີດກວ້າງ ແລະຍົກສູງບົດບາດທີ່ຕັ້ງໃນສັງຄົມ; ເນື້ອໃນ ແບບວິທີການເຄື່ອນໄຫວຂອງອົງການເຫຼົ່ານີ້ ໄດ້ຮັບການປ່ຽນແປງໃໝ່, ຕອບສະໜອງໄດ້ກັບຄວາມປາຖະໜາ ແລະ ສິດຜົນປະໂຫຍດຂອງສະມາຊິກ, ປຸກລະດົມ ດຶງດູດປະຊາຊົນທີ່ກວ້າງຂວາງ ໃຫ້ເຂົ້າຮ່ວມໃນຂະບວນການແຂ່ງຂັນກັນຮັກຊາດ, ກໍ່ສ້າງລະບົບການເມືອງຢູ່ຮາກຖານ ໃຫ້ສະອາດປອດໄສ ໝັ້ນຄົງເຂັ້ມແຂງ; ຂົນຂວາຍຊາວຫວຽດນາມຢູ່ຕ່າງປະເທດປະກອບກຳລັງຄົນ ກຳລັງຊັບເຂົ້າໃນການກໍ່ສ້າງບ້ານເກີດເມືອງງນອນ ໃຫ້ນັບມື້ນັບໝັ້ນຄົງເຂັ້ມແຂງ. ການເຄື່ອນໄຫວເຫຼົ່ານັ້ນ ໄດ້ເພີ່ມທະວີບັນຍາກາດປະຊາທິປະໄດ ແລະ ຄວາມເຫັນດີເຫັນພ້ອມໃນສັງຄົມ, ສ້າງເງື່ອນໄຂໃຫ້ປະຊາຊົນຊັ້ນຄົນຕ່າງໆ ປະຕິບັດແຜນນະໂຍບາຍ ແນວທາງຂອງພັກ, ນະໂຍບາຍ ກົດໝາຍຂອງລັດຢ່າງຕັ້ງໜ້າ.
ໃນເງື່ອນໄຂກໍ່ສ້າງລັດແຫ່ງອຳນາດກົດໝາຍສັງຄົມນິຍົມ ຂອງປະຊາຊົນ ໂດຍປະຊາຊົນ ແລະເພື່ອປະຊາຊົນ, ຍູ້ແຮງການຫັນເປັນອຸດສາຫະກຳ ທັນສະໄໝ, ເຊື່ອມໂຍງສາກົນ, ປະເທດເຮົາພວມຢືນຕໍ່ໜ້າຫຼາຍບັນຫາໃໝ່ ທີ່ສົ່ງຜົນກະທົບເຖິງແນວຄິດຈິດໃຈ, ຊີວິດຂອງປະຊາຊົນ. ການຜັນແຍກຮັ່ງມີທຸກຍາກ, ການຜັນແຍກຊັ້ນຄົນສັງຄົມ ນັບມື້ນັບເຄັ່ງຮ້ອນ; ພະຍາດອາດຍາສິດ, ສໍ້ລາດບັງຫຼວງ, ຟຸມເຟືອຍ, ລະເມີດສິດແລະຜົນປະໂຫຍດອັນຊອບທຳຂອງປະຊາຊົນ... ຍັງເກີດຂຶ້ນຢ່າງສັບສົນ, ກໍ່ຄວາມຮ້ອນເຄືອງໃນສັງຄົມ, ພ້ອມກັບປະກົດການຕ່າງໆຄື “ການຜັນປ່ຽນດ້ວຍຕົນເອງ”, “ການປ່ຽນແປງດ້ວຍຕົນເອງ” ຢູ່ພາຍໃນ ເປັນສິ່ງທີ່ພວມເຮັດໃຫ້ຄວາມເຊື່ອຖືຂອງປະຊາຊົນຫລຸດໜ້ອຍຖອຍລົງ, ກາຍເປັນສິ່ງທ້າທາຍຕໍ່ສາຍພົວພັນສະໜິດແໜ້ນລະຫວ່າງພັກ-ລັດ ແລະ ປະຊາຊົນ. ສະພາບຄວາມເປັນຈິງຮຽກຮ້ອງໃຫ້ ສືບຕໍ່ປັບປຸງກ້ອນກຳລັງມະຫາສາມັກຄີປວງຊົນທັງຊາດໃຫ້ໝັ້ນຄົງ, ເສີມຂະຫຍາຍກຳລັງແຮງອັນໃຫຍ່ຫຼວງຂອງປວງຊົນ ໃນພາລະກິດກໍ່ສ້າງ ແລະປົກປັກຮັກສາປະເທດຊາດຫວຽດນາມສັງຄົມນິຍົມ.
ເພື່ອປະຕິບັດການຫັນປະເທດເປັນອຸດສາຫະກຳ ທັນສະໄໝ ແລະເຊື່ອມໂຍງສາກົນ ບັນລຸຜົນສຳເລັດ, ຮັກສາຄວາມເປັນເອກະລາດ ອະທິປະໄຕ ເອກະພາບ ຜືນແຜ່ນດິນອັນຄົບຖ້ວນ ຂອງປະເທດຊາດໄດ້ຢ່າງໝັ້ນຄົງ, ຕ້ອງຍົກສູງຄວາມຮັບຮູ້, ຄວາມຮັບຜິດຊອບ ຂອງລະບົບການເມືອງ, ຂອງບັນດາຂັ້ນ ຂະແນງການ ແລະ ທົ່ວສັງຄົມ ກ່ຽວກັບການກໍ່ສ້າງ ປັບປຸງກ້ອນກຳລັງມະຫາສາມັກຄີປວງຊົນທັງຊາດ ໃນສະພາບການໃໝ່. ພະນັກງານ ສະມາຊິກພັກແຕ່ລະຄົນ ຕ້ອງຊາບຊືມຢ່າງເລິກເຊິ່ງ ແລະ ປະຕິບັດຢ່າງເຂັ້ມງວດ ທັດສະນະອັນເປັນແກ່ນສານຄື: ການປະຕິວັດແມ່ນພາລະກິດຂອງປະຊາຊົນ, ໂດຍປະຊາຊົນ ແລະເພື່ອປະຊາຊົນ, ປະຊາຊົນແມ່ນເຈົ້າຂອງ, ປະຊາຊົນເປັນເຈົ້າ; ມະຫາສາມັກຄີປວງຊົນທັງຊາດ ຕ້ອງອີງບົນພື້ນຖານການແກ້ໄຂຄວາມພົວພັນທາງຜົນປະໂຫຍດ ລະຫວ່າງສະມາຊິກຂອງສັງຄົມຢ່າງກົມກຽວ, ຍົກສູງຊີວິຄວາມເປັນຢູ່ດ້ານວັດຖຸ ແລະ ຈິດໃຈ ຂອງປະຊາຊົນຢ່າງບໍ່ຢຸດຢັ້ງ, ຮັບປະກັນໃຫ້ປະຊາຊົນແຕ່ລະຄົນ ລ້ວນແຕ່ໄດ້ມີຊີວິດຢູ່ໃນສິ່ງແວດລ້ອມທີ່ປອດໄພ ມີຄວາມສະຫງົບ ແລະ ໄດ້ຊົມໃຊ້ໝາກຜົນຂອງການປ່ຽນແປງໃໝ່. ໜ້າທີ່ທີ່ປົກຫຸ້ມ, ສອດຮ້ອຍຕະຫຼອດຂອງທຸກຂັ້ນ ທຸກຂະແໜງການແມ່ນ ປຸກລະດົມ ເຕົ້າໂຮມປະຊາຊົນທຸກຊັ້ນວັນນະຢູ່ໃນປະເທດ ແລະ ພີ່ນ້ອງຮ່ວມຊາດຢູ່ຕ່າງປະເທດ ຮ່ວມສາມັກຄີກັນ ຕັ້ງໜ້າພະຍາຍາມຢ່າງບໍ່ຢຸດຢັ້ງ ເພື່ອເຂົ້າຮ່ວມການກໍ່ສ້າງ ປົກປັກຮັກສາ ແລະ ພັດທະນາປະເທດ.
ສືບຕໍ່ຫັນທິດນຳຂອງພັກເປັນນິຕິກຳຄື “ປະຊາຊົນຮູ້, ປະຊາຊົນປຶກສາຫາລື, ປະຊາຊົນເຮັດ, ປະຊາຊົນກວດກາ” ໃຫ້ກາຍເປັນນະໂຍບາຍ, ກົດລະບຽບ, ຂໍ້ກຳນົດລະອຽດ ເພື່ອໃຫ້ປະຊາຊົນເສີມຂະຫຍາຍສິດເປັນເຈົ້າໃນພາກຕົວຈິງ ແລະ ປະຕິບັດຄວາມຮັບຜິດຊອບ ພັນທະຕໍ່ລັດ ແລະ ສັງຄົມ ໃຫ້ໄດ້ເປັນຢ່າງດີ. ກໍ່ສ້າງກົນໄກ, ນະໂຍບາຍ ແລະ ບັນດາຮູບການຈັດຕັ້ງ ເພື່ອໃຫ້ປະຊາຊົນໄດ້ເສີມຂະຫຍາຍສິດເປັນເຈົ້າ ໃນບັນດາຂົງເຂດຂອງຊີວິດສັງຄົມ, ຂະຫຍາຍຄວາມເກັ່ງກ້າສາມາດ ຄວາມປະດິດສ້າງ, ຂະຫຍາຍການຜະລິດ ທຸລະກິດຫາຄວາມລ້ຳລວຍທີ່ຖືກຕ້ອງຕາມກົດໝາຍ, ນຳເອົາຜົນປະໂຫຍດມາໃຫ້ຕົນເອງ ແລະ ໃຫ້ປະເທດຊາດ. ສຸມໃສ່ກໍ່ສ້າງຖັນແຖວພະນັກງານ ຂ້າລັດຖະການທີ່ “ໃກ້ຊິດກັບປະຊາຊົນ, ເຂົ້າໃຈປະຊາຊົນ, ຮ່ຳຮຽນນຳປະຊາຊົນ, ນັບຖືປະຊາຊົນ ແລະມີຄວາມຮັບຜິດຊອບກັບປະຊາຊົນ", ເປັນແບບຢ່າງ, ສຸດອົກສຸດໃຈກັບວຽກງານ, ເວົ້າໄປຄຽງຄູ່ກັບເຮັດ, ເປັນຜູ້ຮັບໃຊ້ທີ່ແທ້ຈິງຂອງປະຊາຊົນ. ເພີ່ມທະວີລະບຽບວິໄນຢູ່ໃນພັກ ແລະ ໃນກົງຈັກອຳນາດການປົກຄອງ ບົນພື້ນຖານກຳນົດແຈ້ງຄວາມຮັບຜິດຊອບສ່ວນບຸກຄົນ ຕໍ່ການກະທຳທີ່ໝິ່ນປະໝາດ ແລະກໍ່ຄວາມເສຍຫາຍໃຫ້ແກ່ສິດ ຜົນປະໂຫຍດທີ່ຖືກຕ້ອງຕາມກົດໝາຍຂອງປະຊາຊົນ, ຈັດການຢ່າງເຂັ້ມງວດຕາມຂໍ້ກຳນົດກົດໝາຍ, ປັບປຸງຄວາມໄວ້ວາງໃຈຂອງປະຊາຊົນຕໍ່ພັກ ລັດ. ເດັດດ່ຽວໜຽວແໜ້ນໃນການປະຕິບັດມະຕິກອງປະຊຸມສູນກາງພັກຄັ້ງທີ 4 ສະໄໝທີ XI ວ່າດ້ວຍ “ບາງບັນຫາອັນຮີບດ່ວນກ່ຽວກັບການກໍ່ສ້າງພັກໃນປັດຈຸບັນ” ໂດຍຕິດກັບການຍູ້ແຮງການຮ່ຳຮຽນ ແລະ ປະຕິບັດຕາມແນວຄິດ, ຄຸນສົມບັດ, ແບບແຜນຂອງປະທານໂຮ່ຈີມິນ ຕາມຄຳສັ່ງສະບັບເລກທີ່ 05-CT/TW, ວັນທີ 15 ພຶດສະພາ 2016, ຂອງກົມການເມືອງ, ກໍ່ສ້າງອົງການຈັດຕັ້ງພັກ, ອົງການລັດໃຫ້ສະອາດປອດໃສ ມັ້ນຄົນເຂັ້ມແຂງ.
ຄະນະພັກ, ອຳນາດການປົກຄອງຂັ້ນຕ່າງໆ ຕ້ອງປະຕິບັດບັນດາຮູບການໂຄສະນາທີ່ຫຼາກຫຼາຍ, ເປີດກວ້າງແລະຍົກສູງຄຸນນະພາບການອົບຮົມສຶກສາມູນເຊື້ອຮັກຊາດ, ຄວາມຮັບຜິດຊອບຂອງພົນລະເມືອງ, ຄຸນສົມບັດສັງຄົມ, ຈັນຍາບັນອາຊີບ, ກໍ່ສ້າງຄວາມເຫັນດີເຫັນພ້ອມສັງຄົມ ແລະ ເຊີດຊູສະຕິຮັບຜິດຊອບຊຸມຊົນ, ເຈດຈຳນົງອີງໃສ່ຕົນເອງ ສ້າງຄວາມເຂັ້ມແຂງດ້ວຍຕົນເອງ ເພື່ອກໍ່ສ້າງ ແລະ ປົກປັກຮັກສາປະເທດຊາດ, ຖືວ່າອັນນັ້ນແມ່ນປັດໃຈທີ່ສຳຄັນ ເພື່ອປັບປຸງ ແລະ ພັດທະນາກ້ອນກຳລັງມະຫາສາມັກຄີປວງຊົນທັງຊາດ. ເບິ່ງແຍງດູແລຜົນປະໂຫຍດແທດຈິງທີ່ຊອບທຳ ຊອບດ້ວຍກົດໝາຍ ຂອງປະຊາຊົນ; ສົມທົບຢ່າງກົມກຽວ ລະຫວ່າງຜົນປະໂຫຍດສ່ວນບຸກຄົນ, ຜົນປະໂຫຍດລວມໝູ່ ແລະ ຜົນປະໂຫຍດຂອງທົ່ວສັງຄົມ; ລະດົມກຳລັງແຮງຂອງປະຊາຊົນ ໄປຄຽງຄູ່ກັບບຳລຸງກຳລັງໃຫ້ປະຊາຊົນ; ເສີມຂະຫຍາຍປະຊາທິປະໄຕ ຕິດແໜ້ນກັບການຮັກສາລະບຽບວິໄນ ກົດໝາຍບ້ານເມືອງຢ່າງເຂັ້ມງວດ, ຕ້ານພະຍາດອາດຍາສິດ, ການສໍ້ລາດບັງຫຼວງ, ຄວາມຟຸ່ມເຟືອຍ. ຍູ້ແຮງການປະຕິຮູບຕຸລາການ, ປະຕິຮູບການບໍລິຫານ, ປ່ຽນແປງໃໝ່ແບບແຜນ ແບບວິທີເຮັດວຽກ, ປົວແປງວິທີທ່າທີ່ຮັບໃຊ້ປະຊາຊົນ; ຫັນການເຄື່ອນໄຫວລົງສູ່ຮາກຖານ, ເຂົ້າສູ່ແຕ່ລະຄອບຄົວປະຊາຊົນຫຼາຍກວ່າອີກ, ເປັນຕົ້ນແມ່ນໄປສູ່ເຂດຫ່າງໄກສອກຫຼີກ, ເຂດຫຍຸ້ງຍາກພິເສດ, ຂົນຂວາຍ ແລະ ຊ່ວຍເຫຼືອປະຊາຊົນລົບລ້າງຄວາມອຶດຫີວ ຫລຸດຜ່ອນຄວາມທຸກຍາກ, ກໍ່ສ້າງຊີວິດຄວາມເປັນຢູ່ອິ່ມໜຳສຳລານ ສົມບູນພູມສຸກ ຢູ່ໃນແຕ່ລະຊຸມຊົນ. ປະຕິບັດກົດລະບຽບປະຊາທິປະໄຕຢູ່ຮາກຖານໃຫ້ໄດ້ເປັນຢ່າງດີ, ສ້າງເງື່ອນໄຂໃຫ້ປະຊາຊົນເປັນເຈົ້າການ ຕັ້ງໜ້າເຂົ້າຮ່ວມໃນການກໍ່ສ້າງ ແລະ ຕິດຕາມກວດກາການປະຕິບັດນະໂຍບາຍ ໂຄງການ ແຜນການພັດທະນາເສດຖະກິດ - ສັງຄົມ, ຮັບປະກັນການປ້ອງກັນຊາດ ປ້ອງກັນຄວາມສະຫງົບຢູ່ທ້ອງຖິ່ນ. ເອົາໃຈໃສ່ເຖິງການສົນທະນາ, ຮັບຟັງ, ເກັບກຳແລະສຸມໃສ່ແກ້ໄຂຄວາມຫຍຸ້ງຍາກ, ຄວາມຂັດຂ້ອງ ອຸກອັ່ງຂອງປະຊາຊົນ, ຄວາມປາຖະໜາອັນຊອບທຳຂອງປະຊາຊົນ, ເປັນຕົ້ນແມ່ນບັນຫາທີ່ພົວພັນໂດຍກົງເຖິງຊີວິດຄວາມເປັນຢູ່, ວຽກເຮັດງານທຳ, ທີ່ດິນ, ສິ່ງແວດລ້ອມ...; ຈັດການບັນດາກໍລະນີຫຍໍ້ທໍ້, ການສໍ້ລາດບັງຫຼວງຢ່າງເຂັ້ມງວດ; ແກ້ໄຂກໍລະນີຮ້ອງຟ້ອງເປັນໝູ່ໃຫ້ໄດ້ເປັນຢ່າງດີ, ບໍ່ໃຫ້ມັນແກ່ຍາວ, ສັບສົນຂຶ້ນຕື່ມ. ເປັນເຈົ້າການຕໍ່ສູ້ເພື່ອປັດປະຕິເສດບັນດາຖ້ອຍທຳນອງໃສ່ຮ້າຍປ້າຍສີ, ຍຸຍົງຂອງບັນດາອິດທິກຳລັງປະຕິການ ທີ່ຫວັງທຳລາຍກອ້ນກຳລັງມະຫາສາມັກຄີປວງຊົນທັງຊາດ, ແບ່ງແຍກປະຊາຊົນ ກັບພັກ, ລັດ.
ສືບຕໍ່ ປະຕິບັດບັນດານະໂຍບາຍພັດທະນາເສດຖະກິດ - ສັງຄົມ ຢູ່ເຂດຊົນເຜົ່າສ່ວນນ້ອຍ ແລະເຂດພູຜາໃຫ້ໄດ້ເປັນຢ່າງດີ; ກວດຄືນ, ດັດສົມ, ເພີ່ມເຕີມ ເພື່ອບູລະນະນະໂຍບາຍທີ່ມີຢູ່ ແລະ ຄົ້ນຄວ້າປະກາດໃຊ້ນະໂຍບາຍໃໝ່ ເພື່ອຕອບສະໜອງຄວາມຕ້ອງການພັດທະນາ ຢູ່ບັນດາເຂດຊົນເຜົ່າສ່ວນນ້ອຍ ແລະ ໜ້າທີ່ວຽກງານຊົນຊາດຊົນເຜົ່າໃນໄລຍະໃໝ່. ຮັກສາ ແລະ ເສີມຂະຫຍາຍມູນເຊື້ອບູຊາບັນພະບຸລຸດ, ເຄົາລົບຊົມເຊີຍ ແລະ ຕອບແທນບຸນຄຸນ ຂອງຜູ້ທີ່ມີຄຸນງາມຄວາມດີຕໍ່ຊາດ; ເຄົາລົບຄວາມເຊື່ອຖືທີ່ເປັນມູນເຊື້ອຂອງປະຊາຊົນຊົນເຜົ່າສ່ວນນ້ອຍ ແລະ ຂອງປະຊາຊົນທີ່ຖືສາສະໜາ, ຜ່ານນັ້ນ ເພີ່ມທະວີຄວາມເຫັນດີເຫັນພ້ອມລະຫວ່າງຜູ້ທີ່ມີຄວາມເຊື່ອຖືສາສະໜາ ແລະ ຜູ້ທີ່ບໍ່ເຊື່ອຖືສາສະໜາ, ລະຫວ່າງຜູ້ທີ່ເຊື່ອຖືສາສະໜາທີ່ຕ່າງກັນ; ພ້ອມນັ້ນ, ຕໍ່ສູ້ຢ່າງຕັ້ງໜ້າຕ້ານປະກົດການ, ການກະທຳເຊື່ອຖືງົມງວາຍ, ສວຍໃຊ້ສາສະໜາເພື່ອທຳຄວາມເສຍຫາຍໃຫ້ແກ່ຜົນປະໂຫຍດຂອງປະເທດຊາດ ແລະ ຂອງປະຊາຊົນ.
ຍົກສູງບົດບາດ ທີ່ຕັ້ງຂອງແນວໂຮມປະເທດຊາດຫວຽດນາມ ແລະ ບັນດາອົງການຈັກຕັ້ງປະຊາຊົນ ໃນການປະຕິບັດນະໂຍບາຍມະຫາສາມັກຄີປວງຊົນທັງຊາດ, ວຽກງານຊົນຊາດຊົນເຜົ່າ, ວຽກງານສາສະໜາ. ມີຫຼາຍຮູບການປຸກລະດົມ ເຕົ້າໂຮມປະຊາຊົນ ໃຫ້ພ້ອມແຮງພ້ອມໃຈກັນ ປະຕິບັດແຜນນະໂຍບາຍ ແນວທາງຂອງພັກ, ນະໂຍບາຍ ກົດໝາຍຂອງລັດ ບັນລຸຜົນສຳເລັດ; ຕັ້ງໜ້າເກັບກຳ, ສ່ອງແສງຢ່າງທັນການກ່ຽວກັບ ແນວຄິດຈິດໃຈ, ຄວາມມຸ່ງມາປາຖະໜາ ຂອງບັນດາຊັ້ນຄົນປະຊາຊົນ, ປົກປັກຮັກສາສິດແລະຜົນປະໂຫຍດທີ່ຊອບທຳ ຂອງສະມາຊິກແນວໂຮມ; ພ້ອມນັ້ນກໍເຮັດໃຫ້ໄດ້ເປັນຢ່າງດີ ບົດບາດຕິດຕາມກວດກາ ຕໍ່ອົງການລັດ, ຕໍ່ພະນັກງານ ລັດຖະກອນ, ປະກອບສ່ວນກໍ່ສ້າງອຳນາການປົກຄອງຂັ້ນຕ່າງໆ ໃຫ້ສະອາດປອດໃສ ໝັ້ນຄົງເຂັ້ມແຂງ. ຍູ້ແຮງການປະຕິບັດບັນດາການຂົນຂວາຍ, ຂະບວນການແຂ່ງຂັນຮັກຊາດ, ເປັນຕົ້ນແມ່ນການຂົນຂວາຍ “ປວງຊົນສາມັກຄີກັນກໍ່ສ້າງຊົນນະບົດໃໝ່, ຕົວເມືອງສີວິໄລ” ໄລຍະປີ 2016 - 2020 ໂດຍແມ່ນແນວໂຮມປະເທດຊາດຫວຽດນາມ ເປັນຜູ້ປຸກລະດົມຂົນຂວາຍ. ນັບຖືຊົມເຊີຍການປະກອບສ່ວນຂອງປະຊາຊົນ, ຊົມເຊີຍຍ້ອງຍໍຢ່າງທັນການຕໍ່ແບບຢ່າງ “ວຽກດີ, ຄົນເດັ່ນ” ແລະ ທະວີຄູນບັນດາແບບຢ່າງທີ່ດີເດັ່ນນັ້ນ. ມີນະໂຍບາຍປຸກລະດົມກຳລັງໃຈ, ຝຶກອົບຮົມ, ແນະນຳ ແລະ ເສີມຂະຫຍາຍບົດບາດ ຂອງຜູ້ທີ່ມີອິດທິພົນໃນຊົນເຜົ່າສ່ວນນ້ອຍ, ຜູ້ນຳທາງສາສະໜາ ໃນການປະຕິບັດນະໂຍບາຍກ່ຽວກັບຊົນເຜົ່າ ສາສະໜາ, ພັດທະນາເສດຖະກິດ ວັດທະນະທຳ ສັງຄົມ, ປົກປັກຮັກສາລະບຽບຄວາມສະຫງົບຢູ່ໃນພື້ນທີ່. ເອົາໃຈໃສ່ເຖິງວຽກງານການຕ່າງປະເທດປະຊາຊົນ, ຕັ້ງໜ້າຂົນຂວາຍ ແລະ ມີນະໂຍບາຍດຶງດູດຊາວຫວຽດນາມຢູ່ຕ່າງປະເທດ ໃຫ້ຫັນເມືອສູ່ປະເທດຊາດ, ປະກອບສ່ວນກໍ່ສ້າງບ້ານເກີດເມືອງນອນ ໃຫ້ຮັ່ງມີເຂັ້ມແຂງ, ຮັກສາເອກະລັກຊາດ, ພາບພົດຂອງຄົນແລະປະເທດຫວຽດນາມ; ຍ້ອງຍໍຊົມເຊີຍຢ່າງທັນການ ຕໍ່ຜູ້ທີ່ມີຜົນງານດີເດັ່ນ, ພ້ອມນັ້ນກໍເປັນເຈົ້າການສົມທົບກັບບັນດາອົງການພາລະບົດບາດທີ່ກ່ຽວຂອງປະເທດເຈົ້າຂອງ ເພື່ອມີມາດຕະການທີ່ດີເພື່ອປົກປັກຮັກສາສິດແລະຜົນປະໂຫຍດທີ່ຖືກຕ້ອງຕາມກົດໝາຍ ຂອງຊາວຫວຽດນາມຢູ່ປະເທດນັ້ນ./.
ໂດຍ ເຈິ່ນດ້າຍກວາງ
ກຳມະການກົມການເມືອງ, ປະທານປະເທດ
ປະເທດສາທາລະນະລັດ ສັງຄົມນິຍົມ ຫວຽດນາມ
--------------------------
(1) ເອກະສານກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII, ຫ້ອງການສູງກາງພັກ, ຮ່າໂນ້ຍ, 2016, ໜ້າ 158 - 159.